A BIZOTTSÁG 937/2006/EK RENDELETE
(2006. június 23.)
az Amerikai Egyesült Államokból származó kukoricasikérre vonatkozó 2006. évi közösségi vámkontingens megnyitásáról és kezeléséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 12. cikke (1) bekezdésére,
mivel:
(1)
A Közösség vállalta - az Európai Közösség és az Amerikai Egyesült Államok között az 1994. évi Általános Vám- és Kereskedelmi Egyezmény (GATT) XXIV. cikke 6. bekezdése és XXVIII. cikke értelmében levélváltás formájában létrejött megállapodásban (2), amelyet a 2006/333/EK tanácsi határozattal (3) hagytak jóvá -, hogy minden naptári évre vonatkozóan a közös külső vámtarifához képest csökkentett, ad valorem 16 %-os vámtételű vámkontingenst állapít meg az Amerikai Egyesült Államokból származó, a közös vámtarifa vám- és statisztikai nómenklatúrájának ex 2303 10 11 KN-alszáma alá tartozó kukoricasikérre.
(2)
Az említett vámkontingens megfelelő kezelése érdekében indokolt úgy rendelkezni, hogy a piaci szereplők a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletben (4) meghatározott szabályok szerint részesülhessenek belőle, a vámáru-nyilatkozatok elfogadásának időrendi sorrendjében felhasználva azt.
(3)
A termékek származását a Közösségben hatályos rendelkezések szerint kell meghatározni. A termékek származásáról való meggyőződés végett indokolt figyelembe venni az Amerikai Egyesült Államok illetékes hatóságai által bevezetett ellenőrző intézkedéseket, és - a közösségi jogszabályokkal összhangban - előírni az általuk kibocsátott származási bizonyítványok bemutatását a behozatalkor.
(4)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az Amerikai Egyesült Államokból származó, az ex 2303 10 11 KN-alszám (10-es TARIC-alkód) alá tartozó kukoricasikér behozatalára ad valorem 16 %-os vámtételt kell alkalmazni a 2006. évtől kezdve naptári évenként nettó 10 000 tonna árura szóló vámkontingens erejéig.
A szóban forgó vámkontingenst a 09.0090 tételszámmal ellátva kezelik.
2. cikk
(1) Az 1. cikkben említett vámkontingenst a Bizottság a 2454/93/EGK rendelet 308a., 308b. és 308c. cikkével összhangban igazgatja.
(2) Az 1. cikkben említett vámkontingens igénybevételének feltétele, hogy olyan származási bizonyítványt mutassanak be, amelyet az Amerikai Egyesült Államok hatóságai a 2454/93/EGK rendelet 55-65. cikkében foglalt rendelkezések szerint állítottak ki. Az e rendelet hatálya alá tartozó termékek származását a Közösségben hatályos rendelkezések szerint kell meghatározni.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. június 23-án.